**Rwanda Biomedical Centre** (lyhennys **RBC**; suom. *Ruandan biolääketieteen keskus*) on Ruandan pääkaupungissa Kigalissa ja useassa sivutoimipaikassa toimiva kansallinen lääketieteellinen tutkimus-, seuranta- ja palvelukeskus. Se muodostettiin vuonna 2011 yhdistämällä 14 silloista ruandalaista terveysalan tutkimuslaitosta yhdeksi organisaatioksi. RBC tekee tieteellistä tutkimustyötä, tarjoaa diagnostisia palveluja ja toteuttaa innovatiivisia terveydenhoidon interventioita*selvennä* suojellakseen Ruandaa sairauksilta ja muilta terveyden uhkatekijöiltä. RBC on Ruandan kansanterveystyön tutkimus- ja kehittämislaitos, joka edustaa Ruandaa kansanterveyslaitoksen kansainvälisessä järjestössä International Association of National Public Health Institutesissa (IANPHI).

Ruandan biolääketieteellisen keskuksen palveluja ja kansallisesti seuraamia tautiryhmiä sekä terveydenhoidon aloja ovat muun muassa: veripalvelu, laboratoriopalvelut, lääkinnällisten tarvikkeiden jakelu, lääketieteellisen teknologian koordinointi, kansallinen rokotusten koordinointi ja lääketieteellinen tutkimus; tartuntataudit*selvennä* (kuten malaria, HIV/AIDS, covid-19, Ebola, tuberkuloosi); ei-tarttuvat taudit (kuten syöpä, sydän- ja verisuonisairaudet, diabetes, keuhko- ja munuaistaudit sekä muut metaboliset taudit); vesivälitteiset sairaudet; loukkaantuneet ja vammaiset; äitiys-, lapsi- ja yhteisöterveys; mielenterveys; suunterveys ja silmäterveys. Laitoksen palveluksessa on yli 400 työntekijää. Henkilöstöltään suurimmat yksiköt ovat veripalvelu (5 toimipaikkaa: lähes 120 henkilöä) ja kansallinen referenssilaboratorio (70 työntekijää). RBC:n alaisuuteen kuuluu lisäksi esimerkiksi Ruandan sotilassairaalaan sijoitettu Ruandan syöpäkeskus (kuvantamiskeskus).

Ulkomaisista kansanterveyslaitoksista esimerkiksi Yhdysvaltain tautikeskus CDC on vuosien aikana tukenut Ruandan biolääketieteellisen keskuksen useita kansanterveyteen liittyviä toimia. Esimerkiksi Ruandan veripalvelu on asiantuntija-avun tukemana kehittynyt yhdeksi Afrikan korkeatasoisimmista.

Covid-19-pandemian aikana RBC on seurannut Ruandan tautitilannetta ja ohjannut osaltaan maansa terveydellisiä vastatoimia pandemian hillitsemiseksi ja taltuttamiseksi. RBC on ollut mukana covid-19-taudin diagnostisoinnissa ja hoidon logistiikassa*selvennä*.

Lähteet
-------

1. ↑  Contact Rwanda Biomedical Centre, rbc.gov.rw. Viitattu 30.7.2021. (englanniksi)
2. 1 2  Organizational chart Rwanda Biomedical Centre, rbc.gov.rw. Viitattu 30.7.2021. (englanniksi)
3. 1 2  Who We Are Rwanda Biomedical Centre, rbc.gov.rw. Viitattu 30.7.2021. (englanniksi)
4. ↑  Rwanda Biomedical Center. National research institution in Rwanda East African Health Research Commission (EAHRC), eahealth.org. Viitattu 30.7.2021. (englanniksi)
5. ↑  Members The International Association of National Public Health Institutes (IANPHI), ianphi.org. Viitattu 7.5.2020. (englanniksi)
6. 1 2  What We Do (sivun kuvista avautuu erillisisvuja aiheista) Rwanda Biomedical Centre, rbc.gov.rw. Viitattu 30.7.2021. (englanniksi)
7. ↑  Hudson Kuteesa: Rwanda Cancer Centre will save more lives – Kagame  5.2.2020. The New Times, newtimes.co.rw. Viitattu 30.7.2021. (englanniksi)
8. ↑  National Public Health Institutes: Consolidating and organizing expertise and systems (pdf) cdc.gov. Viitattu 30.7.2021. (englanniksi)
9. ↑  Rwanda’s National Center for Blood Transfusion Attains International Standards  10.2.2017. cdc.gov. Viitattu 30.7.2021. (englanniksi)
10. ↑  Covid-19 Rwanda Cases (Ruandan covid-19-tilannesivu) Rwanda Biomedical Centre, rbc.gov.rw. Viitattu 30.7.2021. (englanniksi)
11. ↑  Hudson Kuteesa: Covid-19: Rwanda closes treatment centres as cases drop  19.10.2020. The New Times, newtimes.co.rw. Viitattu 30.7.2021. (englanniksi)

Aiheesta muualla
----------------

* Rwanda Biomedical Centre (homepage) (englanniksi) (rbc.gov.rw)
* Covid-19 Rwanda Cases (Ruandan covid-19-yhteenvetosivu) (englanniksi) (rbc.gov.rw)
* Daniel Sabiiti (14.2.2021) How Rwanda Plans to Deal with Cancer in the Next Decade (englanniksi) (ktpress.rw)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* ISNI

 |

 |